ལབ་ཙེ་ནི་གདོད་མ་ནས་དར་ཞིང་།ཡུལ་ལྷ་གཞི་བདག་ནི་ལབ་ཙེ་གང་དེའི་སྲོག་གི་རྟེན་དུ་བཞུགས་ཤིང་།གང་ཞིག་ལབ་ཙེ་ཡིན་པ་དེ་ནི་ཡུལ་ལྷ་གཞི་བདག་ཀྱང་ཡིན་པས།དེ་གཉིས་ངོ་བོ་དབྱེར་མེད་དུ་གྲུབ་ཡོད།འོ་ན་ལབ་ཙེ་བརྩིགས་བསྟོད་ལ་དགེ་མཚན་གང་འདྲ་ལྡན་ཞེ་ན།གཅིག་ནས་ལབ་ཙེ་བརྩིགས་བསྟོད་ནི་བོད་མི་རིགས་ཀྱི་ཐུན་མོང་མ་ཡིན་པའི་ཡུལ་སྲོལ་ཁྱད་པར་བ་ཞིག་ཡིན་པས།དེ་ལ་རང་མི་རིགས་ཀྱི་ཡུལ་སྲོལ་གོམས་གཤིས་དང་།ཐོན་སྐྱེད་འཚོ་བ།ཆོས་ལུགས་དད་མོས་སོགས་མི་རིགས་ཀྱི་སྲོག་ཏུ་གྱུར་བའི་ཁྱད་ཆོས་མང་པོ་སྲུང་འཛིན་བྱས་ཡོད་པས།བོད་པ་ཞིག་གི་རྟགས་མཚན་ངོ་མ་དང་།གང་ན་ལབ་ཙེ་ཡོད་ན།དེ་ནི་བོད་པ་ཡིན་པའི་བདེན་དཔང་ཡ་མེད་ཅིག་ཡིན་པར་དགེ་མཚན་ཐོན་ཡོད།གཉིས་ནས་ལབ་ཙེ་བརྩིགས་བསྟོད་བྱེད་པ་ལས།ཡུལ་གྱི་མི་རྣམས་ཁ་འཆམ་གྲོས་མཐུན་དང་།རྡོག་རྩ་གཅིག་སྒྲིལ།ཕན་ཚུན་བརྩི་བཀུར་སོགས་ཡ་རབས་སྤྱོད་བཟང་གི་གཤིས་སྤྱོད་ཆགས་པར་དགེ་མཚན་ཐོན་ཡོད།གསུམ་ནས་ལབ་ཙེ་བརྩིགས་པའི་གནས་ཤིག་ཡིན་ན་དེར་ལྷ་ཡོད་པ་དང་ཡུལ་ལྷ་གཞི་བདག་ཡོད་པའི་འདུ་ཤེས་ཀྱིས་གང་འདོད་དུ་གཏེར་ཁ་སློག་མི་ཆོག་པ་དང་།ས་མཐོ་ཆུ་གཙང་།རི་བྲག་ལ་ནགས་ཚལ་གྱིས་བརྒྱན་པ།ས་འོག་ཏུ་རིན་ཆེན་འོད་དགུའི་གཏེར་ཁ་ཕུན་སུམ་ཚོགས་པ་ཕྱུར་བའི་བཏམས་ཡོད་པ་འདི་དག་ཐ་ན་ས་ཁེམ་གང་བརྐོ་མི་ཆོག་པ་དང་།ཤིང་ཆ་ཐུར་གཅིག་ཀྱང་གཅོད་མི་ཆོག་ལ།བྲག་རྡེའུ་གཅིག་ཀྱང་གཤིག་མི་ཆོག་པ།རི་དྭགས་གཅིག་ལ་ལག་པའང་ཐུག་མི་ཆོག་པ་སོགས་བོད་གངས་ཅན་གྱི་མེས་པོ་སྔ་མ་དག་གིས་ཐབས་མཁས་ཀྱིས་མཛད་པས།རྩྭ་ཆུ་ཤིང་གསུམ་རྒྱས་པའི་རང་བྱུང་ཁོར་ཡུག་དང་རི་སྐྱེས་སྲོག་ཆགས་རྩ་ཆེན་སྲུང་སྐྱོབ་བྱེད་པའི་རྐྱེན་དུ་གྱུར་ནས་ཡུལ་གྱི་ཆར་ཆུ་དུས་སུ་འབབ་ཅིང་།རྩྭ་ལོ་ཤིང་གསུམ་རྒྱས་པ།འདུལ་བ་ཆ་སྙོམས་པའི་འཕེལ་རྒྱས་ཕྱོགས་སུ་དགེ་མཚན་བླ་མེད་ཐོན་ཡོད།བཞི་ནས།དཀོན་མཆོག་གསུམ་ལ་དད་པའི་རྩེ་མོ་མཐོ་ཞིང་ཡིད་ཆེས་ཡོད་པ་དང་།ཡུལ་གྱི་འཇིག་རྟེན་པའི་ལྷ་ལ་ཚེ་འདི་ཕྱིའི་གཉིས་ཀྱི་སྐྱབས་སུ་མི་རེ་བར་ཚེ་འདིའི་བྱ་བ་དོན་དུ་གཉེར་བར་སྐྱབས་སུ་འཛིན་པའི་བློ་ཡོད་པ་ལས།དམ་པའི་ཆོས་ཀྱི་དགོངས་དོན་རྟོགས་པར་དགེ་མཚན་ཐོན་བཞིན་ཡོད་སྙམ།ལྔ་ནས་བསང་མཆོད་བགྱི་བའི་སྟེང་ནས་བལྟས་ན།དཀོན་མཆོག་གསུམ་ལ་སྲི་ཞུའི་མགྲོན་ལ་མཆོད་པའི་ཚུལ་དང་།མགོན་པོ་ཡོན་ཏན་གྱི་མགྲོན་ལ་བཏང་རག་གི་ཚུལ་དང་།རིགས་དྲུག་སྙིང་རྗེའི་མགྲོན་ལ་གྲོགས་པོ་སྦྱིན་གཏོང་གི་ཚུལ་དང་།གདོན་བགེགས་ལན་ཆགས་ཀྱི་མགྲོན་ལ་བུ་ལོན་གྱི་ཚུལ་དུ་གཏོང་པ་དང་།དེ་ཡང་རང་གི་ཏིང་ངེ་འཛིན་བརྟན་པོ་དང་སྔགས་ཀྱི་ནུས་པ་ལྷག་བསམ་རྣམ་པར་དག་པའི་ཆོས་ཀྱི་དབྱིངས་ཀྱི་སྟོབས་དང་བྱིན་རླབས་ཀྱིས་དེ་དེ་བཞིན་དུ་འགྲུབ་པ།རླབས་ཆེན་གྱི་ཚོགས་རྫོགས་པ།སྒྲིབ་པ་སྦྱོང་པ་ལ་སོགས་པའི་ཕན་ཡོན་དང་།ལྷ་བསང་གི་དྲི་བཟང་བོ་བདུག་པའི་ནུས་པས་ཡུལ་ཁམས་སུ་ནད་རིམས་ཞི་བ་དང་མི་གཙང་བའི་མནོལ་བ་སེལ་བ་ལ་སོགས་པའི་དགེ་མཚན་མང་དུ་མཆིས་སོ།།